Peter Skaarup (DF), 1999-01-15:
Onsdag den 31. januar 1996 var der i B.T. en meget interessant artikel, der berører det forslag, vi debatterer her i dag.
Det drejer sig om en 14-årig, der tilstår 21 voldelige røverier, og der står bl.a. i artiklen: »»Ja, det er mig. Det dér røveri, det har jeg også begået.«
Storgrinende og stolt lægger en 14-årig indvandrer af tyrkisk herkomst kortene på bordet.
Derefter slipper kriminalfolkene drengen løs og venter kun på, at den næste røverianmeldelse indløber.
Den 14-årige vaneforbryder leder en bande i Slagelse, hvor medlemmerne hovedsagelig er tyrkiske og palæstinensiske indvandrere.
I weekenden begik banden tre røverier og tilstod efter anholdelsen blankt de tre.
Når dagens udbytte er sikret i Slagelse, fortsætter banden med toget til hovedstaden, hvor de formøbler rovet i Scala.
Når de løber tør for kontanter, overfalder og røver de sagesløse mennesker på Axeltorv.
Lige nu sidder den 14-årige over for mig.
Det er fjerde gang på halvanden uge, vi anholder ham.
Han har foreløbig tilstået 17 røverier.
Vi kan ikke andet end slippe ham løs efter afhøringen, systemet har ingen sanktionsmuligheder«, siger kriminalassistent Niels Larsen fra Specialgruppen på Station 1 i København.
« Ergo har vi altså et problem her i landet, når politiet i den grad føler sig magtesløst over for forbrydelser, der bliver begået på samlebånd, uden at der kan skrides ind over for det.
Det er et stort problem, og derfor synes jeg, det er meget skuffende, at der ikke i dag har vist sig et flertal for at kunne straffe personer under den kriminelle lavalder.
Det, man selvfølgelig kan glæde sig lidt over, er, at der trods alt ser ud til at være et flertal - eller i hvert fald et flertal på vej - for at acceptere samfundstjeneste for nogle af disse personer under den kriminelle lavalder.
Det, vi ikke helt har fået svar på under debatten, er så, om der blandt de partier, der støtter sådan et forslag, også er villighed til at sænke den kriminelle lavalder på det særlige område, eller hvordan man nu har tænkt sig det.
Ellers vil det jo betyde, at man er nødt til at komme med et forslag, der gør det muligt at straffe unge under den kriminelle lavalder med samfundstjeneste.
Der har været en række ordførere heroppe, og jeg vil komme med en kort kommentar til hver enkelt
: Fru Margot Torp fra Socialdemokratiet mente, at man ikke kunne overlade kriminelle børn eller unge til politiet og retsmyndighederne. Dér vil jeg sige: Det er faktisk sådan i en del lande, at det gør man med udmærkede resultater til følge.
F.eks. har man i Canada det, man kalder juvenile courts, som faktisk af hensyn til de unge kriminelle er nogle domstole, hvor de får en retfærdig behandling.
I dag er det jo sådan, som visse ordførere har været inde på, at man måske godt til en vis grad kan straffe unge mennesker ved at sende dem på institution inden for det sociale system, men de unge mennesker har altså ikke den retsbeskyttelse, som man kender inden for et normalt retssystem, og det ønsker Dansk Folkeparti at give dem via sådanne ungdomsdomstole.
Hr. Karsten Nonbo var inde på, at det var skuffende, at der kom et sådant forslag, og mente, at det ikke var rimeligt at foretage en sænkning af den kriminelle lavalder, og at de initiativer, som der er lagt op til i det her forslag, allerede i dag findes i lovgivningen.
Dér vil jeg så bare svare, at ved et debatmøde, som jeg deltog i i forbindelse med den lov og orden-kampagne, som Dansk Folkeparti har haft i gang, sagde politimesteren i Horsens faktisk, at han også følte sig magtesløs over for unge kriminelle, og at man i visse situationer inden for politiet var nødt til at bruge nogle redskaber, som der faktisk ikke specielt var hjemmel til, nemlig skriftligt at tilkendegive over for den unge kriminelle, at man ikke ville acceptere den kriminelle handling.
Det er der i dag ikke hjemmel til via politiets indsats i sådan nogle tilfælde, men han mente, at det skulle der skabes, og var derfor indstillet på, at der skulle nogle ændringer til.
Derfor synes jeg da, hr. Karsten Nonbo og Venstre også skulle overveje at tilslutte sig i hvert fald den del af forslaget med hensyn til unge kriminelle.
Hr. Brian Mikkelsen var inde på, at det er meget godt med samfundstjeneste, og at Det Konservative Folkeparti godt kunne være enigt i dét.
Dér vil jeg så bare sige, at det er da positivt nok, men at det bare virker mystisk, at man altså ikke har villet være med til det her forslag i dag, når man fra De Konservatives side i den grad selv har fremsat forslag, hvori man har givet udtryk for, at man mener, at der er behov for weekendfængsel og behov for forskellige andre initiativer over for unge kriminelle.
Det tyder på, at De Konservative har erkendt, at der er et problem, men altså ikke rigtig vil gøre det, der skal til for at løse problemet.
Men jeg kvitterer da for, at fru Anne Baastrup har været sød og ærlig her på talerstolen og vil støtte et forslag, som vi måske kommer med på et senere tidspunkt, og som kun drejer sig om samfundstjeneste for unge kriminelle.
Fru Sonja Albrink var inde på, at det var vældig godt med samfundstjeneste også for de 12-15-årige, og var lidt skuffet over, at bemærkningerne ikke koncentrerede sig helt så meget om den del, men mere var inde på spørgsmålet om en sænkning af den kriminelle lavalder. Dér vil jeg sige, at det skal vi da tænke over ved fremtidige fremsættelser af forslag og prøve at lade bemærkningerne afspejle begge de to punkter, der er i selve forslaget.
Men jeg vil også sige, at jeg synes, det havde været rimeligt også at støtte spørgsmålet om en sænkning af den kriminelle lavalder.
Både Gallupinstituttet og andre institutter har, når de har målt de her ting, kunnet konstatere, at der er et helt markant flertal, der ønsker det her, altså at to tredjedele af befolkningen vil have en sænkning af den kriminelle lavalder.
Hr. Søren Søndergaard var inde på, hvorfor det lige skulle være 12 år, den skulle ned på.
Da forslaget blev udarbejdet, var det sådan set et forsøg på at imødekomme bl.a. hr. Søren Søndergaard, nemlig derved, at den ikke skulle afskaffes helt, at det ikke skulle gøres muligt at straffe helt unge mennesker.
Men hvis det er sådan, at hr. Søren Søndergaard hellere vil have, at den kriminelle lavalder afskaffes, og at der indføres ungdomsdomstole, hvor man i særlige tilfælde kan dømme unge mennesker under 12 år, jamen så ingen alarm for min skyld. Og jeg synes faktisk, at bl.a. det, som Retsudvalget har fået melding om er den kriminelle lavalder i andre lande, bør gøre det interessant også for hr. Søren Søndergaard at dyrke den del af problemstillingen.
Det er faktisk ikke så utrolig uhyggeligt, at Dansk Folkeparti vil nedsætte den kriminelle lavalder.
Det er faktisk ganske sund fornuft, og det behøver ikke betyde, at man er ude på at sætte børn i fængsel, sådan som det indirekte fremgik af hr. Søren Søndergaards bemærkninger.
Hr. Tom Behnke var vældig positiv og sagde, at Fremskridtspartiet selv var kommet med det forslag, og det er selvfølgelig godt.
Generelt set
må vi sige, at det er ærgerligt, at der ikke kan skabes flertal for det her forslag i dets nuværende form, men det er klart, at det giver os blod på tanden.
Og vi vil tage bl.a. hr. Jann Sjursens bemærkninger om, at Kristeligt Folkeparti også går ind for samfundstjeneste for unge mennesker, som udtryk for, at der måske er basis for på et tidspunkt at fremsætte et særskilt forslag om specielt det, for det kunne måske gøre, at der kunne blive flertal for det.
Sådan forstår jeg i hvert fald de taler, der i dag
har været fra forskellige ordførere, så det vil vi overveje meget positivt. Men sammenfattende vil jeg sige, at med den kriminalitetsudvikling, vi har set blandt særlig helt unge mennesker under den kriminelle lavalder, er det skuffende, at der så ikke er større opbakning fra Folketingets side til det konstruktive forslag, som vi har at gøre med her. Jeg kan f.eks. sige, at i 1987 blev der registreret 806 straffelovovertrædelser fra butikstyveri til grov vold blandt årgangens i alt 38.323 14-årige drenge
, hvorimod der i 1996 var tale om 1.106 afgørelser fordelt på blot 28.023 drenge på 14 år.
Det er jo en utrolig markant stigning i kriminaliteten blandt unge mennesker under den kriminelle lavalder, vi ser her.
Og i 1987 blev der noteret 21 overtrædelser af straffeloven pr. 1.000 14-årige drenge, mens tallet i 1996 var vokset til 39 pr. 1.000 14-årige drenge, altså næsten en fordobling.
Det viser med al ønskelig tydelighed, at der er behov for stramninger her, og at der er behov for at nedsætte den kriminelle lavalder og anvende samfundstjeneste over for helt unge mennesker.
Desværre ser der ikke ud til at være opbakning til den ene del af forslaget, men i Dansk Folkeparti vil vi så pukle på med i hvert fald at skabe flertal for den anden del af det.